ਤਿੰਨ ਰਾਜਾਂ ਦਾ ਰੋਮਾਂਸ
ਤਿੰਨ ਰਾਜਾਂ ਦਾ ਰੋਮਾਂਸ (Chinese) 14 ਵੀਂ ਸਦੀ ਦਾ ਇਤਿਹਾਸਕ ਨਾਵਲ ਹੈ ਜਿਸਦਾ ਲੇਖਕ ਲੁਓ ਗੁਆਂਝੋਂਗ ਨੂੰ ਮੰਨਿਆ ਜਾਂਦਾ ਹੈ। ਇਹ ਮੁਸ਼ਕਲਾਂ ਭਰੇ ਸਾਲਾਂ ਵਿੱਚ ਹਾਨ ਖ਼ਾਨਦਾਨ ਦੇ ਅੰਤ ਅਤੇ ਚੀਨ ਦੇ ਇਤਿਹਾਸ ਵਿੱਚ ਤਿੰਨ ਰਾਜਾਂ ਦੇ ਸਮੇਂ ਦੀ ਕਹਾਣੀ ਹੈ, ਜੋ ਕਿ 169 ਈਸਵੀ ਵਿੱਚ ਸ਼ੁਰੂ ਹੋਈ ਸੀ ਅਤੇ 280 ਵਿੱਚ ਇਸ ਦੇਸ਼ ਦੇ ਪੁਨਰਗਠਨ ਨਾਲ ਖਤਮ ਹੋਈ। ਕਹਾਣੀ - ਕੁਝ ਇਤਿਹਾਸਕ, ਕੁਝ ਦੰਤਕਥਾ, ਅਤੇ ਕੁਝ ਮਿਥਿਹਾਸਕ - ਜਗੀਰੂ ਹਾਕਮਾਂ ਅਤੇ ਉਨ੍ਹਾਂ ਦੇ ਨੌਕਰਾਂ-ਚਾਕਰਾਂ ਦੀ ਜ਼ਿੰਦਗੀ ਨੂੰ ਰੋਮਾਂਟਿਕ ਅਤੇ ਨਾਟਕੀ ਸ਼ੈਲੀ ਵਿੱਚ ਪੇਸ਼ ਕਰਦੀ ਹੈ, ਜਿਨ੍ਹਾਂ ਨੇ ਡਿੱਗਦੇ ਡੋਲਦੇ ਹਾਨ ਖ਼ਾਨਦਾਨ ਨੂੰ ਬਦਲਣ ਜਾਂ ਇਸ ਨੂੰ ਬਹਾਲ ਕਰਨ ਦੀ ਕੋਸ਼ਿਸ਼ ਕੀਤੀ। ਹਾਲਾਂਕਿ ਇਹ ਨਾਵਲ ਸੈਂਕੜੇ ਕਿਰਦਾਰਾਂ ਨਾਲ ਭਰਿਆ ਪਿਆ ਹੈ, ਮੁੱਖ ਤੌਰ ਤੇ ਉਨ੍ਹਾਂ ਤਿੰਨ ਸ਼ਕਤੀ ਸਮੂਹਾਂ ਤੇ ਫ਼ੋਕਸ ਕੀਤਾ ਗਿਆ ਹੈ ਜੋ ਹਾਨ ਰਾਜਵੰਸ਼ ਦੇ ਅਵਸ਼ੇਸ਼ ਤੋਂ ਉੱਭਰ ਕੇ ਸਾਹਮਣੇ ਆਉਂਦੇ ਹਨ, ਅਤੇ ਆਖ਼ਰਕਾਰ ਕਾਓ ਵੇਈ, ਸ਼ੂ ਹਾਨ ਅਤੇ ਪੂਰਬੀ ਵੂ ਦੇ ਤਿੰਨ ਰਾਜਾਂ ਦਾ ਨਿਰਮਾਣ ਕਰਨਗੇ। ਇਹ ਨਾਵਲ ਲਗਭਗ 100 ਸਾਲਾਂ ਤੋਂ ਦਬਦਬਾ ਪ੍ਰਾਪਤ ਕਰਨ ਲਈ ਇਨ੍ਹਾਂ ਰਾਜਾਂ ਦੀਆਂ ਯੋਜਨਾਵਾਂ, ਨਿੱਜੀ ਅਤੇ ਸੈਨਿਕ ਲੜਾਈਆਂ, ਸਾਜ਼ਿਸ਼ਾਂ ਅਤੇ ਸੰਘਰਸ਼ਾਂ ਨਾਲ ਸੰਬੰਧਿਤ ਹੈ। ਤਿੰਨ ਰਾਜਾਂ ਦਾ ਰੋਮਾਂਸ ਚੀਨੀ ਸਾਹਿਤ ਦੇ ਚਾਰ ਮਹਾਨ ਕਲਾਸੀਕਲ ਨਾਵਲਾਂ ਵਿੱਚੋਂ ਇੱਕ ਵਜੋਂ ਪ੍ਰਸਿੱਧ ਹੈ; ਇਸ ਦੇ ਕੁੱਲ 800,000 ਸ਼ਬਦ ਹਨ ਅਤੇ 120 ਅਧਿਆਵਾਂ ਵਿੱਚ ਤਕਰੀਬਨ ਇੱਕ ਹਜ਼ਾਰ ਨਾਟਕੀ ਪਾਤਰ (ਜ਼ਿਆਦਾਤਰ ਇਤਿਹਾਸਕ) ਹਨ। ਨਾਵਲ ਪੂਰਬੀ ਏਸ਼ੀਆ ਦੇ ਸਾਹਿਤ ਦੀਆਂ ਸਭ ਤੋਂ ਪਿਆਰੀਆਂ ਰਚਨਾਵਾਂ ਵਿੱਚੋਂ ਇੱਕ ਹੈ, ਅਤੇ ਇਸ ਖੇਤਰ ਵਿੱਚ ਇਸ ਦੇ ਸਾਹਿਤਕ ਪ੍ਰਭਾਵ ਦੀ ਤੁਲਨਾ ਅੰਗਰੇਜ਼ੀ ਸਾਹਿਤ ਉੱਤੇ ਸ਼ੈਕਸਪੀਅਰ ਦੀਆਂ ਰਚਨਾਵਾਂ ਨਾਲ ਕੀਤੀ ਜਾਂਦੀ ਹੈ। ਅੰਤਲੇ ਸ਼ਾਹੀ ਅਤੇ ਆਧੁਨਿਕ ਚੀਨ ਵਿੱਚ ਇਹ ਸਭ ਤੋਂ ਵੱਧ ਵਿਆਪਕ ਤੌਰ ਤੇ ਪੜ੍ਹਿਆ ਗਿਆ ਇਤਿਹਾਸਕ ਨਾਵਲ ਹੈ।